***MEASAT Global Berhad*** (***MGB***, agrākais nosaukums *Malayan Tobacco Company*) ir Malaizijas pārvaldītājsabiedrība. Tai pieder vairāki pavadoņu sakaru operatori ar *MEASAT* un *AFRICASAT* sērijas ģeostacionārajiem pavadoņiem. Uzņēmums piedāvā televīzijas retranslācijas, *Direct-To-Home* (DTH) platformu un datu pārraides pakalpojumus vairāk nekā 150 valstīs Āzijā, Āfrikā, Eiropā un Austrālijā.

Struktūra
---------

*MEASAT Global Berhad* meitas uzņēmumi:

* *MEASAT Satellite Systems Sdn. Bhd.* (pavadoņi *MEASAT-2*, *MEASAT-2a*, *MEASAT-3*, *MEASAT-3a*, *AFRICASAT-1a*);
* *MEASAT Broadband (International) Ltd.* (pavadonis *MEASAT-5*);
* *MEASAT International (South Asia) Ltd.* (pavadonis *MEASAT-3b*).

Vēsture
-------

### *Binariang Satellite Systems*

1993. gadā dibināts Malaizijas sakaru operators *Maxis*. Tas izveidoja pavadoņu nodaļu ar mērķi sniegt sakaru pakalpojumus ar pavadoņu starpniecību.

1994. gada 17. maijā ar ASV uzņēmumu *Hughes Space and Communications International* noslēgts līgums par sakaru pavadoņa izgatavošanu uz platformas *HS-376* bāzes. Projekts nosaukts par *Malaysia-East Asia Satellite* ("Malaizijas Austrumāzijas pavadonis", *MEASAT*). 30. novembrī pasūtīts otrs *HS-376* pavadonis. Saskaņā ar līgumu *Hughes* arī izgatavoja un Lankavi salā uzstādīja kosmisko aparātu kontroles staciju, kā arī apmācīja Malaizijas speciālistus. Pirmais pavadonis *MEASAT-1* orbītā palaists 1996. gada 13. janvārī un izvietots ģeostacionārajā orbītā punktā 91,5 grādi austumu garuma. Tas bija Malaizijas pirmais Zemes mākslīgais pavadonis. Otrs *MEASAT-2* palaists 1996. gada 13. novembrī pozīcijā 148° A.

1998. gada oktobrī *British Telecommunications plc* ieguva 33,3 % *Maxis* kapitāldaļu. Pavadoņu bizness tika atdalīts kā atsevišķs uzņēmums *Binariang Satellite Systems Sdn. Bhd.*

### *Malayan Tobacco Company*

1956. gada 28. septembrī dibināts uzņēmums *Malayan Tobacco Company* (*MTC*), kurš nodarbojās ar tabakas produktu ražošanu, importu un tirdzniecību.

1999. gada 2. novembrī *MTC* pārtrauca tabakas biznesu.

2002. gada 8. maijā *MTC* kļuva par investīciju pārvaldītājsabiedrības uzņēmumu, pēc pavadoņu sakaru operatora *Binariang Satellite Systems Sdn. Bhd.* iegādes.

### *MEASAT Global Berhad*

2003. gada 23. jūlijā *Malayan Tobacco Company* mainīja nosaukumu uz *MEASAT Global Berhad*, tādējādi atspoguļojot savu pamatbiznesu nosaukumā.
2004. gadā *Binariang Satellite Systems Sdn. Bhd.* pārdēvēts par *MEASAT Satellite Systems Sdn. Bhd.*.

Pavadoņi
--------

| Pavadonis | Izgatavotājs | Starts | Nesējraķete | Statuss | Orbitālā pozīcija | Piezīmes |
| --- | --- | --- | --- | --- | --- | --- |
| *MEASAT-1* | *Hughes* | 13.01.1996. | *Ariane 44L* | Beidzis darbību | 46,0° A | Pārdēvēts par *AFRICASAT-1* |
| *MEASAT-2* | *Hughes* | 13.11.1996. | *Ariane 44L* | Beidzis darbību 2018. gadā | 148,0° A | Bijis arī *AFRICASAT-2* |
| *MEASAT-2a* |  ? |  ? |  ? | Nav pasūtīts | 148,0° A | Nav izvēlēts izgatavotājs |
| *MEASAT-3* | *Boeing* | 11.12.2006. | *Proton-M/Briz-M* | Dekomisionēts 2021. gadā | 91,5° A |  |
| *MEASAT-3a* | *OCO* | 21.06.2008. | *Zenit-3SLB* | Aktīvs | 91,5° A | Bijušais *MEASAT-1R* |
| *MEASAT-5* | *Space Systems/Loral* | 18.08.2005. | *Ariane 5GS* | Aktīvs | 119,5° A | No *iPStar-1* (*Thaicom 4*) nomātā daļa (kopš 2011. gada) |
| *AFRICASAT-1a* | *OCO* | 07.02.2013. | *Ariane 5ECA* | Aktīvs | 46,0° A | Kopā ar *Azerspace-1* |
| *MEASAT-3b* | *EADS Astrium**Airbus Defence and Space* | 11.09.2014. | *Ariane 5ECA* | Aktīvs | 91,5° A | Kopā ar *Jabiru 2* |
| *MEASAT-3c* | *Lockheed Martin* | bija plānots 2015. gadā | *Ariane 5ECA* | Atcelts | 91,5° A | Kopā ar *Jabiru 1* |
| *MEASAT-3d* | *Airbus Defence and Space* | 22.06.2022. | *Ariane 5ECA+* | Aktīvs | 91,5° A |  |
| *MEASAT-4* | *ISRO* (*Antrix*) |  ? |  ? | Neskaidrs statuss, iespējams, atcelts |  |  |

Atsauces
--------

1. 1 2 3  CORPORATE STRUCTURE Archived 2016. gada 4. martā, *Wayback Machine* vietnē. MEASAT

Ārējās saites
-------------

* Uzņēmuma vietne